Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 168/07)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΆΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 80/89

1. Αρμόδια εθνική αρχή Oνομασία: Direcção-Geral do Desenvolvimento Rural

Διεύθυνση: Av. Defensores de Chaves, n.o 6, P-1049-063 Lisboa

Tηλ. (351) 213 18 43 00

Φαξ (351) 213 52 13 46.

2. Αιτούσα ομάδα 2.1. Ονομασία: Natur-al-Carnes - Agrupamento de Produtores Pecuários do Norte Alentejo, SA

2.2. Διεύθυνση: Parque de Leilões de Gado de Portalegre, Estrada Nacional 246, P-7300 Portalegre

2.3. Σύνθεση: παραγωγός/μεταποιητής: (x) άλλος: ( ).

3. Τύπος του προϊόντος: Νωπό κρέας και παραπροϊόντα σφαγίου. Κατηγορία 1.1.

4. Περιγραφή των προδιαγραφών (σύνοψη του άρθρου 4 παράγραφος 2)

4.1. Ονομασία: Borrego do Nordeste Alentejano.

4.2. Περιγραφή: Σφάγια βάρους μεταξύ 9 και 13 kg ή μεταξύ 13,1 και 15 kg, που έχουν τρυφερό κρέας, με ελαφρά διείσδυση λίπους σε ενδομυϊκό επίπεδο. Τα λίπη επικάλυψης και τα σπηλαιώδη λίπη είναι χρώματος λευκού και έχουν συμπαγή σύσταση. Το κρέας έχει μαλακή υφή, είναι πολύ εύγευστο και έχει μια ιδιάζουσα γεύση.

Τα σφάγια βάρους μεταξύ 9 και 13 kg αντιστοιχούν στις κατηγορίες B ή C της κλίμακας ταξινόμησης των σφαγίων μικρών προβατοειδών που έχει καθοριστεί με τον κανονισμό (ΕΚ) αριθ. 1278/94. Όσον αφορά τα σφάγια, το βάρος των οποίων περιλαμβάνεται μεταξύ 13,1 και 15 kg, αυτά υπάγονται στις κατηγορίες U, R ή O της κλίμακας ταξινόμησης EUROP των σφαγίων προβατοειδών σύμφωνα με τους κανονισμούς (ΕΟΚ) αριθ. 461/93 και (ΕΚ) αριθ. 1278/94 του Συμβουλίου. Όσον αφορά το στάδιο πάχυνσης, τα σφάγια υπάγονται στις κατηγορίες 2, 3 ή 4 της κλίμακας EUROP.

4.3. Γεωγραφική περιοχή: Η γεωγραφική περιοχή παραγωγής, στην οποία λαμβάνουν χώρα η γέννηση, η εκτροφή και η σφαγή των αμνών του βορειοδυτικού τμήματος του Alentejo, περιλαμβάνει τις κοινότητες Alter do Chão, Arronches, Avis, Campo Maior, Castelo de Vide, Crato, Elvas, Fronteira, Gavião, Marvão, Monforte, Nisa, Ponte de Sor, Portalegre και Sousel, στην περιφέρεια του Portalegre.

4.4. Ιστορικό: Της γεωγραφικής ένδειξης μπορεί να τύχουν μόνο τα σφάγια που προέρχονται από ζώα που έχουν γεννηθεί και εκτραφεί στις γεωργικές εκμεταλλεύσεις που βρίσκονται στη γεωγραφική περιοχή παραγωγής και οι οποίες διαθέτουν ένα σύστημα καταγραφής και ταυτοποίησης των αναπαραγωγικών ζώων, το οποίο ενημερώνεται τακτικά, οι οποίες τηρούν στο σύνολό τους τους κανόνες όσον αφορά τη διατροφή και την υγεία των ζώων και υπόκεινται στο καθεστώς ελέγχου και πιστοποίησης που προβλέπεται στο έγγραφο που φέρει τον τίτλο "Κανόνες ελέγχου και πιστοποίησης των αμνών του βορειοδυτικού τμήματος του Alentejo".

4.5. Μέθοδος παραγωγής: Τα σφάγια και τα παραπροϊόντα σφαγίου λαμβάνονται με τη σφαγή και τον τεμαχισμό των αμνών που προέρχονται από προβατίνες της φυλής Merino Branco Regional, απευθείας ή με διασταύρωση με άλλες φυλές (οι οποίες καλούνται "βελτιωμένες"), που έχουν γεννηθεί και εκτραφεί σύμφωνα με τις παραδοσιακές μεθόδους και έχουν σφαγεί σε ηλικία η οποία κυμαίνεται μεταξύ 90 και 120 ημερών. Τα ζώα διέρχονται από σφαγεία που ανήκουν στο εθνικό δίκτυο σφαγείων, έχουν εγκριθεί από την Οικονομική Κοινότητα και βρίσκονται στη γεωγραφική περιοχή παραγωγής και έχουν λάβει ειδική έγκριση από την ομάδα παραγωγών που είναι υπεύθυνη για τη διαχείριση. Η αναισθητοποίηση των ζώων πριν από τη σφαγή είναι υποχρεωτική. Τα ζώα σφάζονται σε συνεχείς σειρές, χωρίς διακοπή, ενώ κάθε σειρά αποτελείται από μία παρτίδα αμνών που ανήκουν σε έναν μόνο εγκεκριμένο παραγωγό. Η σφαγή πραγματοποιείται πάντα παρουσία ενός τεχνικού του οργανισμού πιστοποίησης ή παρουσία ενός νομίμως εξουσιοδοτημένου εκπροσώπου του, κατά τρόπο ώστε να εξασφαλίζεται η τήρηση και η σωστή εφαρμογή των κανόνων παραγωγής. Αμέσως μετά την μετά θάνατον επιθεώρηση, τα σφάγια και τα παραπροϊόντα σφαγίου ψύχονται μέχρι θερμοκρασία ίση ή κατώτερη από 4 °C (± 1 °C) για τα πρώτα και 3 °C. για τα δεύτερα. Η εσωτερική θερμοκρασία των 7 °C επιτυγχάνεται σε χρονικό διάστημα μικρότερο των 12 ωρών, και τα προϊόντα διατηρούνται σε ποσοστό σχετικής υγρασίας μεταξύ 85 και 90 % μέχρι την αποστολή τους, σύμφωνα με την ισχύουσα νομοθεσία.

4.6. Δεσμός: Η παραγωγή του κρέατος αμνών του βορειοδυτικού τμήματος του Alentejo συνδέεται άρρηκτα με το montado (πληθυσμοί φελλοφόρου δρυός, δρυός της Αριάς και πραγματικής δρυός), σε φυσικούς και τεχνητούς βοσκοτόπους με αυτοφυή βλάστηση του τύπου ξηροφύτου σε συνδυασμό με συστάδες δρυός. Η ύπαρξη ενός τυπικού οικοσυστήματος, καθώς και η τεχνογνωσία του πληθυσμού, κυρίως όσον αφορά τη βοσκή και την εκτροφή των κοπαδιών, οδηγούν στην παραγωγή αμνών που παρουσιάζουν τυπικά χαρακτηριστικά της περιοχής όπου παράγονται. Η προβατοτροφία είναι εκτατική, σύμφωνα με έναν παραδοσιακό τρόπο παραγωγής που υφίσταται εδώ και δεκαετίες. Πράγματι, η προέλευση της προβατοτροφίας στην περιοχή αυτή είναι πανάρχαια και είναι άρρηκτα συνδεδεμένη με τη φυλή Merino Branco. Λόγω της γεύσης του και της υφής του το πρόβειο αυτό κρέας κατέχει από παλιά μία σημαντική θέση στη διατροφή του τοπικού πληθυσμού και χρησιμοποιείται για την παρασκευή ποικίλων φαγητών.

4.7. Δομή του ελέγχου: Ονομασία: AADP - Associação de Agricultores do Distrito de Portalegre

Διεύθυνση: Parque dos Leilões de Gado de Portalegre, Estrada Nacional 246, Apartado 269, P-7300 Portalegre

4.8. Σήμανση: Υποχρεωτικές ενδείξεις: Borrego do Nordeste Alentejano - Ιndicação Geografica, καθώς και το σήμα πιστοποίησης δεόντως αριθμημένο που αναφέρει την ονομασία του προϊόντος και την ονομασία του οργανισμού πιστοποίησης. Τα υποδείγματα της ετικέτας και του σήματος εμφαίνονται στη συγγραφή υποχρεώσεων.

4.9. Εθνικές απαιτήσεις: Όλες οι εφαρμοζόμενες διατάξεις απορρέουν από την ισχύουσα εθνική και κοινοτική νομοθεσία.

Αριθ. ΕΚ: G/PT/00143/2000.07.26.

Hμερομηνία παραλαβής του πλήρους φακέλου: 23 Ιουλίου 2001.